《次临封八景韵 其八 猿岭飞泉》
明代·叶高

灵猱攀陟直摩天，擘漏银河半派泉。惊燕拂云开晓霭，随龙挟日洗初圆。

遥分万斛金茎露，注满一竿严子川。是处桔槔人力苦，麟山汪泽独天然。

作者简介：叶高，字子升。封川（今广东封开县）人。明神宗万历三十九年（一六一一）贡生。官吴川县训导，升广西武缘县教谕。事见明方尚祖修、清胡璿续修康熙《封川县志》卷一七。